მადონა (მომღერალი)
მადონა ლუიზა ჩიკონე (/tʃɪˈkoʊni/; დ. 16 აგვისტო, 1958) — ამერიკელი მომღერალი, სიმღერების ავტორი, მსახიობი და ბიზნესმენი. 1980-იანებში MTV-ის ეთერით პოპულარობის მოპოვებით, მადონა ცნობილია მეინსტრიმულ პოპულარულ მუსიკაში ტექსტების თემების, ისევე, როგორც მუსიკალურ ვიდეოებსა და სასცენო გამოსვლებში სპექტრის გამდიდრებით. როგორც შემსრულებელს, საკუთარი ჟღერადობა და იმიჯი არაერთხელ შეუცვლია, თუმცა ხმისჩამწერ ინდუსტრიაში დამოუკიდებელი რჩებოდა. გარდა სკანდალური იმიჯის, ცნობილია ნამუშევრებით, რომლებიც მუსიკის კრიტიკოსების მიერ ფართოდ არის აღიარებული. ცნობილი, როგორც „პოპის დედოფალი“, მადონა აგრეთვე მრავალი შემსრულებლის მიერ აღიარებულია, როგორც შთაგონების წყარო. დაბადებული და გაზრდილი მიჩიგანში, მადონა 1977 წელს ნიუ-იორკში გადავიდა, სადაც თანამედროვე ცეკვების სფეროში კარიერით დაკავდა. მას შემდეგ, რაც ჯგუფებში Breakfast Club და Emmy გამოდიოდა, როგორც დრამერი, გიტარისტი და ვოკალისტი, 1982 წელს Sire Records-თან კონტრაქტი გააფორმა და შემდეგ წელს გამოსცა სადებიუტო ალბომი. მას მოჰყვა მთელი რიგი წარმატებული ალბომების (ზოგიერთი მათგანი ბესტსელერიც გახდა) — Like a Virgin (1984), True Blue (1986), ისევე, როგორც გრემის მფლობელები — Ray of Light (1998) და Confessions on a Dance Floor (2005). კარიერის წლებში სიმღერების ავტორი ძირითადად მადონა იყო. მათ შორის უმეტესობა მოხვედრილა ჩარტების სათავეებშიც — „Like a Virgin“, „Live to Tell“, „Like a Prayer“, „Vogue“, „Take a Bow“, „Frozen“, „Music“, „Hung Up“ და „4 Minutes“. მადონას პოპულარობა განამტკიცეს კინოროლებმა ფილმებში „სასოწარკვეთილი ვეძებ სიუზანს“ (1985), „დიკ ტრეისი“ (1990), „მათი საკუთარი ლიგა“ (1992) და „ევიტა“ (1996). მიუხედავად იმისა, რომ უკანასკნელმა მას მოუპოვა ოქროს გლობუსი საუკეთესო მსახიობი ქალის კატეგორიაში, სხვა ფილმების უმეტესობას წილად ხვდა უარყოფითი შეფასებები. ბიზნესის სამყაროში წარმატებულმა მადონამ 1992 წელს საკუთარი კომპანია Maverick დააარსა, რომელშიც შედის ლეიბლი Maverick Records. იგი აგრეთვე ცნობილია მოდის დიზაინის სამყაროში, არის რამდენიმე საბავშვო წიგნის ავტორი, გამაჯანსაღებელი ცენტრის დამფუძნებელი და რეჟისორი. განთქმულია საქველმოქმედო საქმიანობით და 2006 წელს დააარსა ორგანიზაცია „Raising Malawi“. მსოფლიოში გაყიდულია მადონას 300 მილიონზე მეტი ალბომი. იგი გინესის მსოფლიო რეკორდების მიერ აღიარებულია, როგორც ყველა დროის ყველაზე გაყიდვადი შემსრულებელი ქალი. RIAA-ს სიაში მადონას იკავებს მეორე ადგილს ყველაზე სერტიფიცირებულ ქალ შემსრულებლებს შორის, 64.5 მილიონი გაყიდული დისკით. ჟურნალ „ბილბორდის“ თანახმად, მადონა ცხელი ასეულის სინგლების ჩარტში ყველაზე წარმატებული სოლო შემსრულებელია, საერთო ჯამში კი – The Beatles-ის შემდეგ რიგით მეორე. იგი აგრეთვე რეკორდსმენია ყველაზე შემოსავლიანი სოლო-ტურნეების მხრივ – 1990 წლიდან გაყიდული ბილეთებიდან შემოსულმა თანხამ 1.31 მილიარდი აშშ დოლარი შეადგინა. მადონა, რომელიც როკ-ენ-როლის დიდების დარბაზის წევრიც არის, VH1-ის მუსიკაში 100 უდიდესი შემსრულებელი ქალების სის სათავეშია. Rolling Stone-მა იგი დაასახელა ყველა დროის 100 უდიდესი შემსრულებლის და სიმღერების 100 უდიდესი ავტორის სიაში.